**ΕΛΛΗΝΙΚΑ Ε΄**

**ΚΑΤΑΝΟΗΣΗ ΚΕΙΜΕΝΟΥ - Ο ΙΓΝΑΤΙΟΣ ΚΑΙ Η ΓΑΤΑ**

Η Φουρφουρμβέργη, μια μακρινή πολιτεία, δεν ήταν φημισμένη μόνο για τα θαυμάσια φτερά χήνας, τα σιντριβάνια και την όπερά της, αλλά και για την πλούσια βιβλιοθήκη της.



Εκεί, σ’ αυτή τη βιβλιοθήκη, ζούσε ο Ιγνάτιος, ένας νεαρός ποντικός, έξυπνος και θαρραλέος, αλλά δυστυχώς με μεγάλη ιδέα για τον εαυτό του. Κατοικούσε σε μια τρύπα στο διακοσιοστό εξηκοστό ράφι μιας μισοσκότεινης αίθουσας, πίσω από μια ατέλειωτη σειρά βιβλία.

Κάποια μέρα ο Ιγνάτιος σκέφτηκε: Ποντικός αγράμματος, ξύλο απελέκητο! Κι αποφάσισε να μορφωθεί! Άρχισε να τρώει κάθε τόσο λίγο βιβλίο, προσέχοντας όμως να μη γριτζανίζει δυνατά το χαρτί κι ενοχλεί τις σοφές φαλάκρες στο βάθος.

Οι πρώτες βδομάδες πέρασαν χωρίς απρόοπτα. Το χαρτί ήταν θρεπτικό. Ο Ιγνάτιος χόντραινε. Είχε φάει κιόλας έναν καζαμία, πέντε ποιητικές ανθολογίες και μια μέθοδο γαλλικής άνευ διδασκάλου, όταν έφτασε η κρίσιμη μέρα.

Ανάμεσα στα βιβλία βρισκόταν μια παλιά Ζωολογία που στην εικοστή σελίδα είχε τη ζωγραφιά μιας γάτας. Ο Ιγνάτιος το πρωί έφαγε το εξώφυλλο, το μεσημέρι τον πρόλογο και τα δυο πρώτα κεφάλαια και το βράδυ έφτασε στην ολοσέλιδη ζωγραφιά της γάτας. Ένιωσε ένα ρίγος στη ραχοκοκαλιά. Η γάτα τον κοιτούσε με βλέμμα αγριωπό. Τρέμοντας, σφάλισε τα μάτια και περίμενε καρτερικά το τέλος.

Πέρασαν δυο λεπτά. Πέρασαν τρία. Τίποτα. Ο Ιγνάτιος άνοιξε το ένα μάτι. Ύστερα και τ’ άλλο.

-Γιατί δεν με τρως να τελειώνουμε; ψέλλισε αχνά.

Η γάτα κοιτούσε σιωπηλή. Ο Ιγνάτιος ξεθάρρεψε, τη μύρισε:

-Μουφ!...Μουφ!...Η γάτα ούτε που κουνήθηκε.

Ο ποντικός πήρε τότε τη μεγάλη απόφαση! Να φάει τη γάτα! Δισταχτικά, έχοντας τη συναίσθηση ότι εκδικείται γενιές και γενιές αδικοφαγωμένων ποντικών, άρχισε απ’ το δεξί αυτί. Ύστερα της έφαγε και το αριστερό, χωρίς η γάτα να προβάλει αντίσταση. Με ίλιγγο ο Ιγνάτιος συνέχισε το ριψοκίνδυνο γεύμα. Όταν κατάπιε και την τελευταία μπουκιά χαρτιού, στάθηκε ασάλευτος.

-Απίστευτο! συλλογίστηκε και ρεύτηκε. Απίστευτο! Έφαγα μια γάτα! Έφαγα μια γάτα! ΕΦΑΓΑ ΜΙΑ ΓΑΤΑ! Θεούλη μου! Πώς τα κατάφερα; Είμαι ήρωας λοιπόν; Ο Ιγνάτιος ο Μέγας; Ναι! Είμαι.

Ο ενθουσιασμός τον παρέσυρε. Αντί να καθίσει να σκεφτεί ότι άλλο γάτα αληθινή και άλλο ζωγραφιστή γάτα, έτρεξε γρήγορα, βγήκε απ’ την βιβλιοθήκη και έφτασε σαν αστραπή στο σπίτι του μπακάλη, όπου έμεναν οι συγγενείς του.

Ο Ιγνάτιος διηγήθηκε το θαυμαστό κατόρθωμά του. Έγινε μεγάλο σούσουρο. Το νέο διαδόθηκε. Ήρθαν οι γείτονες. Τού έδωσαν συγχαρητήρια. Οι γέροι ποντικοί τον έδειχναν κι έλεγαν με καμάρι:

-Αυτός είναι ποντικός με μέλλον! Έφαγε μια γάτα!

Το νέο δεν άργησε να φτάσει στ’ αυτιά μιας δημοσιογράφου. Την άλλη μέρα η εφημερίδα Ο ΦΡΟΥΡΟΣ ΤΗΣ ΦΟΥΡΦΟΥΡΜΒΕΡΓΗΣ έγραφε:

ΑΡΧΙΣΑΝ ΟΙ ΠΟΝΤΙΚΟΙ ΝΑ ΤΡΩΝΕ ΓΑΤΕΣ

Σύμφωνα με τελευταίες πληροφορίες, ένας ποντικός άγνωστων στοιχείων έφαγε μια γάτα. Κάτι τέτοιο φαίνεται μάλλον απίθανο. Έμπειροι παρατηρητές όμως δεν αποκλείουν το ενδεχόμενο. Ο κτηνίατρος δόκτωρ Λυσσαλέων δήλωσε: «Προσέχετε τη γάτα σας. Μην την αφήνετε να κυκλοφορεί ασυνόδευτη!»

Μετά απ’ αυτό, το άλλο πρωί, όλες οι εφημερίδες έβγαζαν έκτακτο παράρτημα με οχτάστηλους τίτλους:

ΚΙΝΔΥΝΕΥΕΙ Η ΧΩΡΑ! ΠΑΝΙΚΟΣ ΣΤΗ ΦΟΥΡΦΟΥΡΜΒΕΡΓΗ! «Από τη στιγμή που ποντικοί  άρχισαν να τρώνε γάτες, τίποτα δεν είναι σίγουρο στον τόπο τούτο. Πρέπει να ληφθούν μέτρα! Θα παραιτηθεί ο δήμαρχος;»

Με τον καιρό όμως, επειδή δεν έγινε τίποτα το σοβαρό, ή έστω το τρομερό, ο θόρυβος καταλάγιασε και η πόλη βρήκε πάλι την παλιά της ηρεμία.

Ο Ιγνάτιος αναπαυόταν στις δάφνες του. Παντρεύτηκε την Εβίτα, μια γλυκιά ποντικούλα, και ζούσανε μονοιασμένοι σε μια ευρύχωρη τρύπα. Ένα βράδυ, την ώρα που ο Ιγνάτιος έλεγε στην Εβίτα μερικά ποιήματα από εκείνα που είχε φάει στην βιβλιοθήκη, ένας χοντρός λαχανιασμένος ποντικός φάνηκε στο κατώφλι της φωλιάς τους.

-Τι τρέχει; ρώτησε ο Ιγνάτιος.

-Είσαι ο Ιγνάτιος ο Μέγας ο Γατοκτόνος, δεν είναι έτσι;

-Ακριβώς. Εσύ ποιος είσαι;

-Ένας πονεμένος ποντικός.

-Και τι θέλεις από μένα; Τι παρηγοριά μπορώ να σου προσφέρω, ξένε;

-Θέλω να φας μια γάτα.

-Τι έκανε λέει;

-Θα σου πω την λυπητερή μου ιστορία. Μέχρι τώρα ζούσα τρισευτυχισμένος στο σπίτι του μυλωνά με την οικογένειά μου. Σήμερα όμως το μεσημέρι-εδώ ο χοντρός ποντικός κατάπιε ένα λυγμό-μας πέτυχε η Γρατζουνίλδη στην κουζίνα την ώρα που διαλέγαμε το τυρί.

-Ποια είναι η Γρατζουνίλδη;

-Η γάτα βέβαια. Μας πήρε στο κυνήγι. Έφαγε όλο τον μπαμπά μου, όλη την μαμά μου και όλη την οικογένειά μου! Εγώ μόνο κατάφερα να ξεφύγω, αλλά έπαθα άσθμα από την αγωνία!

Εδώ ο χοντρός ποντικός κατάπιε δυο λυγμούς μαζί και κόντεψε να πνιγεί.

-Λοιπόν;

-Λοιπόν ήρθα να σε παρακαλέσω να φας την Γρατζουνίλδη!

-Βέβαια θα την φάω. Άλλωστε έχω φάει κιόλας μια γάτα. Η πρώτη γάτα ήταν δύσκολη. Μετά συνηθίζεις.

-Ευχαριστώ. Θα σε περιμένω τα μεσάνυχτα, είπε ο ασθματικός ποντικός κι έφυγε συγκινημένος.

Μέσα στον Ιγνάτιο ξύπνησε πάλι ο ήρωας.

-Αγάπη μου, με συγχωρείς μισό λεπτό! Πάω να φάω μια γάτα, είπε στην Εβίτα, μόλις χτύπησαν μεσάνυχτα. Εκείνη τον ξεπροβόδισε με κρυφό καμάρι.

-Πρόσεξε να μην τρως αρπαχτά και στομαχιάσεις, τον συμβούλεψε.

Καθώς ο Ιγνάτιος πήγαινε στο σπίτι του μυλωνά απ’ τους βοτσαλωτούς δρόμους της Φουρφουρμβέργης, σιγοσφύριζε αμέριμνος. Έφτασε στο σπίτι. Μπήκε στην κουζίνα. Εκεί τον περίμενε ο χοντρός ποντικός.

-Πού είναι το θύμα; ρώτησε ο Ιγνάτιος συνωμοτικά.

-Στην πολυθρόνα της τραπεζαρίας, ψιθύρισε ο χοντρός. Φα’ τηνε όλη!

Θαρραλέα ο Ιγνάτιος προχώρησε στην τραπεζαρία. Κουλουριασμένη στην ψάθινη πολυθρόνα, πελώρια και πισσόμαυρη, η Γρατζουνίλδη κοιμόταν.

Ο Ιγνάτιος σκαρφάλωσε στην πολυθρόνα, στάθηκε μπροστά στην Γρατζουνίλδη και ξερόβηξε απειλητικά. Η γάτα δεν ξύπνησε. Ο Ιγνάτιος της έδωσε μια γροθιά στην μύτη φωνάζοντας:

-Ξύπνα γάτα! Έφτασε η τελευταία σου ώρα!

Η Γρατζουλίνδη ξύπνησε. Τα φωσφορικά της μάτια, ίδια πράσινα σμαράγδια, κοίταξαν το ποντίκι. Ο Ιγνάτιος ένιωσε κάτι σαν τρεμούλα στη ραχοκοκαλιά. Ύστερα ανασήκωσε  με δισταγμό τη μαύρη ουρά της γάτας κι ετοιμάστηκε να τη ροκανίσει.

Τότε η Γρατζουνίλδη τον άδραξε με τα γαμψά της νύχια και τον έκαμε μια μπουκιά! Συνέχισε μετά τον ύπνο της.

Άδικα περίμενε η Εβίτα. Κι ο χοντρός ποντικός έκλαψε πικρά. Μα κι όλοι οι ποντικοί της πόλης θρήνησαν τον ήρωα που τους χάρισε τόσες γλυκές ελπίδες.

Χρόνια πέρασαν από τότε. Ακόμα οι ποντικογιαγιάδες λένε την ιστορία του Ιγνάτιου στα εγγονάκια τους. Τα εγγονάκια  ακούνε στο σκοτάδι την ιστορία με μάτια ορθάνοιχτα, με καρδούλες που χτυπάνε δυνατά. Κι ονειρεύονται, ονειρεύονται κάποια μέρα  να τολμήσουν να φάνε μια γάτα κι αυτά… Στο μεταξύ, στη βιβλιοθήκη της Φουρφουρμβέργης, στο διακοσιοστό εξηκοστό ράφι μιας μισοσκότεινης αίθουσας, τόσο ψηλά που κανένας σοφός δεν μπορεί να φτάσει όσα σκαμνάκια και να βάλει το ‘να πάνω στ’ άλλο, βρίσκεται ακόμα ένας σκονισμένος τόμος Ζωολογίας. Κανείς δεν ξέρει ότι του λείπουνε μερικές σελίδες…

                                                                                                                             Ευγένιος Τριβιζάς

Εργασίες

ΑΝΑΓΝΩΣΗ

1.Διαβάστε το κείμενο 2 φορές.

ΟΡΘΟΓΡΑΦΙΑ

1.Αντιγράψτε τη δεύτερη παράγραφο σωστά και με ωραία γράμματα στο τετράδιό σας .

2.Υπογραμμίστε λέξεις που πιθανόν να τις κάνετε λάθος και προσπαθήστε να τις μάθετε .

3. Ζητήστε από κάποιον να σας υπαγορεύσει την ορθογραφία και ύστερα διορθώστε το γραπτό σας συγκρίνοντάς το με αυτό στο κείμενο .

ΚΑΤΑΝΟΗΣΗ – ΕΚΦΡΑΣΗ

1. Γράψτε με δικά σας λόγια σύντομα την ιστορία στο τετράδιό σας .

ΓΡΑΜΜΑΤΙΚΗ

1.Εντοπίστε στην πέμπτη παράγραφο όλα τα ρήματα και συμπληρώστε τον πιο κάτω πίνακα.

|  |  |  |  |  |
| --- | --- | --- | --- | --- |
| ΡΗΜΑ | ΑΡΙΘΜΟΣ | ΠΡΟΣΩΠΟ | ΧΡΟΝΟΣ | ΦΩΝΗ |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

2. Εντοπίστε στην τρίτη παράγραφο 5 ουσιαστικά και συμπληρώστε τον πίνακα .

|  |  |  |  |
| --- | --- | --- | --- |
| ΟΥΣΙΑΣΤΙΚΟ | ΑΡΙΘΜΟΣ | ΓΕΝΟΣ | ΠΤΩΣΗ |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

3. Εντοπίστε 10 επίθετα στο κείμενο και γράψτε τα μαζί με το ουσιαστικό που συνοδεύουν .

|  |  |  |  |
| --- | --- | --- | --- |
| ΕΠΙΘΕΤΟ | ΟΥΣΙΑΣΤΙΚΟ | ΕΠΙΘΕΤΟ | ΟΥΣΙΑΣΤΙΚΟ |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

4. Εντοπίστε 5 επιρρήματα στο κείμενο και γράψτε τα μαζί με το ρήμα που συνοδεύουν .

|  |  |
| --- | --- |
| ΕΠΙΡΡΗΜΑ | ΡΗΜΑ |
|  |  |
|  |  |
|  |  |
|  |  |
|  |  |

5. Εντοπίστε στις πιο κάτω προτάσεις το Ρήμα, το Αντικείμενο και το Υποκείμενο.

α) Τα εγγονάκια  ακούνε στο σκοτάδι την ιστορία με μάτια ορθάνοιχτα .

β) Ο Ιγνάτιος διηγήθηκε το θαυμαστό κατόρθωμά του.

γ) Ένιωσε ένα ρίγος στη ραχοκοκαλιά.

δ) Η γάτα τον κοιτούσε με βλέμμα αγριωπό.

6. Εντοπίστε στις πιο κάτω προτάσεις το Ρήμα και το Κατηγορούμενο .

α) Το χαρτί ήταν θρεπτικό.

β) Όταν κατάπιε και την τελευταία μπουκιά χαρτιού, στάθηκε ασάλευτος.

7. Μεταφέρετε τις πιο κάτω προτάσεις στον άλλο αριθμό.

α) Οι πρώτες βδομάδες πέρασαν χωρίς απρόοπτα.

----------------------------------------------------------------------------------------------------------------

β) Οι γέροι ποντικοί τον έδειχναν κι έλεγαν με καμάρι.

----------------------------------------------------------------------------------------------------------------

γ) Πρόσεξε να μην τρως αρπαχτά και στομαχιάσεις, τον συμβούλεψε.

----------------------------------------------------------------------------------------------------------------

8.Γράψτε τα ρήματα σε όλους τους χρόνους.

|  |  |  |  |  |  |
| --- | --- | --- | --- | --- | --- |
| Ενεστώτας | γελώ | καθαρίζω | σκέφτομαι | καθαρίζομαι | μιλώ |
| Παρατατικός |  |  |  |  |  |
| Αόριστος |  |  |  |  |  |
| Παρακείμενος |  |  |  |  |  |
| Υπερσυντέλικος |  |  |  |  |  |
| Στιγμ. Μέλλοντας |  |  |  |  |  |
| Εξακολ.Μέλλοντας |  |  |  |  |  |
| Συντελ.Μέλλοντας |  |  |  |  |  |